Prim-ministrul României, Marcel Ciolacu, a avut astăzi, la Palatul Victoria, o întrevedere cu președintele Republicii Moldova, doamna Maia Sandu.
Premierul Ciolacu a subliniat sprijinul activ pe care România va continua să îl acorde parcursului european al Republicii Moldova și implementării reformelor necesare pentru avansarea agendei europene, în contextul deciziei Consiliului European de deschidere a negocierilor de aderare la UE, din decembrie 2023.
De asemenea, au fost discutate în cadrul întrevederii proiecte de cooperare bilaterală, în special în domeniul infrastructurii și în sectorul economic, cu accent asupra sprijinului pe care România îl acordă dezvoltării mediului investițional din Republica Moldova.